CELEX: 52013PC0039
Language: mt
Date: 2013-01-31
Title: Proposta għal DEĊIŻJONI TAL-KUNSILL dwar is-sottomissjoni tal-4-metilamfetammina għal miżuri ta’ kontroll

|
			
		
		
		52013PC0039
		
			Proposta għal DEĊIŻJONI TAL-KUNSILL dwar is-sottomissjoni tal-4-metilamfetammina għal miżuri ta’ kontroll /* COM/2013/039 final - 2013/0021 (NLE) */
			
				
		
		
			
			   	MEMORANDUM TA’ SPJEGAZZJONI
Id-Deċiżjoni tal-Kunsill
2005/387/ĠAI[1]
dwar l-iskambju ta’ informazzjoni, il-valutazzjoni tar-riskju u l-kontroll fuq
sustanzi psikoattivi ġodda tipprevedi proċedura ta’ tliet passi li
tista’ twassal biex xi sustanza psikoattiva ġdida tiġi sottomess
għal miżuri ta’ kontroll fl-UE..
Fl-24 ta’ Settembru 2012 u skont l-Artikolu 6
tad-Deċiżjoni tal-Kunsill imsemmija hawn fuq, il-Kunsill formalment
talab valutazzjoni tar-riskju dwar is-sustanza psikoattiva
l-4-metilamfetammina, li għandha ssir mill-Kumitat Xjentifiku estiż
taċ-Ċentru Ewropew għall-Monitoraġġ tad-Droga u
d-Dipendenza fuq id-Droga (EMCDDA).
Ir-riżultati ewlenin tal-valutazzjoni
tar-riskju huma dawn li ġejjin:
(1)              
L-4-metilamfetammina hija derivattiv sintetiku
metilat fiċ-ċirku tas-sustanza kkontrollata l-amfetammina li
tipprovoka effetti fiżiċi li jistgħu jiġu mqabbla ma’ dawk
prodotti minn sustanzi stimulanti oħra bħall-amfetammina.
(2)              
Jista’ jkun hemm u ġew dokumentati problemi
tas-saħħa akuti u effetti negattivi marbuta mal-użu
tal-4-metilamfetammina. It-tendenzi tal-użu jidhru li jsegwu dawk
assoċjati mal-amfetammina.
(3)              
Bejn l-2010 u l-2012, ġew rappurtati
21 fatalità f’erba’ Stati Membri fejn l-4-metilamfetammina weħida jew
flimkien ma’ sustanzi oħra instabet f’kampjuni post-mortem. F’xi
każijiet l-4-metilamfetammina instabet bħala d-droga predominanti.
(4)              
L-4-metilamfetammina ma għandha l-ebda valur
jew użu mediku magħruf, stabbilit jew rikonoxxut. Madankollu, din
tintuża bħala standard analitiku ta’ referenza u fir-riċerka xjentifika.
Skont l-Artikolu 8(1)
tad-Deċiżjoni tal-Kunsill, fi żmien sitt ġimgħat
mid-data li fiha tirċievi r-Rapport dwar il-Valutazzjoni tar-Riskju,
il-Kummissjoni għandha jew tippreżenta lill-Kunsill inizjattiva biex is-sustanza
psikoattiva ġdida tiġi soġġetta għal miżuri ta’
kontroll, jew għandha tippreżenta rapport li jiġġustifika
għaliex din tqis li ma jkunx meħtieġ li tippreżenta
inizjattiva bħal din.
Għalkemm l-evidenza xjentifika dwar
ir-riskji ġenerali u t-tendenzi tal-użu tal-4-metilamfetammina f’dan
l-istadju għadhom limitati, hemm raġunijiet biex wieħed
jissottometti s-sustanza għal kontroll madwar l-Unjoni. Ir-raġuni
ewlenija hija li, skont l-informazzjoni disponibbli mir-Rapport
tal-Valutazzjoni tar-Riskju, is-sustanza tqajjem riskji
għas-saħħa, kif enfasizzat hawn fuq. Dawn ir-riskji huma
minħabba l-fatt li l-4-metilamfetammina hija sikwit mibjugħa
bħala amfetammina jew f’kombinazzjoni mal-amfetammina jew sustanzi
oħra, u li ħafna mill-utenti mhumiex konxji li dawn qed jikkunsmaw
din is-sustanza speċifika.
Barra minn hekk, meta jitqies li l-kriminalità
organizzata tidher li hija involuta fil-manifattura, it-traffikar u l-provvista
tal-4-metilamfetammina u minħabba x-xebh ta’ din is-sustanza
mal-amfetammina, il-possibbiltà li l-4-metilamfetammina tiżviluppa
bħala alternattiva għal amfetammina tiġġustifika
ulterjorment li s-sustanza tiġi soġġetta għal miżuri
ta’ kontroll.
L-għan ta’ din il-proposta għal
Deċiżjoni tal-Kunsill huwa li l-Istati Membri jintalbu jissottomettu
l-4-metilamfetammina għal miżuri ta’ kontroll u ta’ pieni kriminali
kif stipulat skont il-leġiżlazzjoni tagħhom bis-saħħa
tal-obbligi tagħhom skont il-Konvenzjoni tan-Nazzjonijiet Uniti dwar
is-Sustanzi Psikotropiċi tal-1971.
2013/0021 (NLE)
Proposta għal
DEĊIŻJONI TAL-KUNSILL
dwar is-sottomissjoni tal-4-metilamfetammina
għal miżuri ta’ kontroll
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra d-Deċiżjoni
tal-Kunsill 2005/387/ĠAI tal-10 ta’ Mejju 2005 dwar l-iskambju
ta’ informazzjoni, il-valutazzjoni tar-riskju u l-kontroll fuq sustanzi
psikoattivi ġodda[2],
u b’mod partikolari l-Artikolu 8(3) tagħha, 
Wara li kkunsidra l-inizjattiva tal-Kummissjoni,
Billi:
(1)                   
Abbażi tal-Artikolu 6
tad-Deċiżjoni 2005/387/ĠAI, tħejja Rapport ta’ Valutazzjoni
tar-Riskju dwar l-4-metilamfetammina minn sessjoni speċjali tal-Kumitat
Xjentifiku estiż taċ-Ċentru Ewropew
għall-Monitoraġġ tad-Droga u d-Dipendenza fuq id-Droga, u
sussegwentement wasal għand il-Kummissjoni
fid-29 ta’ Novembru 2012. 
(2)                   
L-4-metilamfetammina hija derivattiv sintetiku
metilat fiċ-ċirku tal-amfetammina li fil-biċċa l-kbira
tinstab f’forma ta’ trab u ta’ pejst f’kampjuni li fihom l-amfetammina u
l-kaffeina, iżda li deheret ukoll f’forma ta’ pilloli u f’forma ta’
likwidu. Ġie żvelat fis-suq tal-amfetammina illeċita fejn
tinbiegħ u tintuża bħala amfetammina. Kien hemm rapport dwar
is-sustanza li nstabet f’prodott kummerċjali mibjugħ fuq l-internet.
Il-prekursur kimiku prinċipali għas-sinteżi
tal-4-metilamfetammina huwa 4-metilbenżil metil keton (4-metil-BMK), li
jidher li hu kummerċjalment disponibbli fuq l-internet u mhux ikkontrollat
skont il-Konvenzjoni tan-Nazzjonijiet Uniti tal-1988 kontra t-Traffikar
Illeċitu fi Drogi Narkotiċi u Sustanzi Psikotropiċi.
(3)                   
L-effetti fiżiċi speċifiċi tal-4-metilamfetammina
ġew rarament rrapurtati mill-utenti billi dawn tipikament ma jkunux konxji
li ħadu is-sustanza. Madankollu, il-ftit rapporti li huma disponibbli
jissuġġerixxu li għandha effetti ta’ tip ta’ stimulant. Id-dejta
limitata disponibbli relatata mal-bnedmin tissuġġerixxi li l-effetti
negattivi tal-4-metilamfetammina jinkludu ipertermija, pressjoni għolja,
anoreksja, dardir, għaraq, problemi gastriċi, sogħla, remettar,
uġiegħ ta’ ras, palpitazzjoni, insomnja, paranojja, ansjetà u
dipressjoni. Id-dejta attwali mhix biżżejjed biex tistabbilixxi
l-potenzjal relattiv tal-produzzjoni tad-dipendenza ta’ din is-sustanza.
(4)                   
Skont is-sorsi tad-dejta limitati disponibbli,
it-tossiċità akuta tal-4-metilamfetammina hija simili għal dik ta’
stimulanti oħra. Ċerta evidenza tissuġġerixxi li flimkien
ma’ sustanzi oħra, inklużi l-amfetammina u l-kaffeina, jista’ jkun
hemm riskju ogħla ta’ tossiċità globali miżjuda. 
(5)                   
Kien hemm total ta’ 21 fatalitajiet
irreġistrati f’erba’ Stati Membri fejn l-4-metilamfetammina weħida
jew f’kombinazzjoni ma’ sustanza waħda jew aktar, speċjalment
l-amfetammina, instabet f’kampjuni post-mortem. Filwaqt li f’dawn
il-fatalitajiet mhuwiex possibbli li mill-informazzjoni disponibbli jiġi
ddeterminat b’ċertezza r-rwol tal-4-metilamfetammina, f’xi każijiet
is-sustanza instabet bħala d-droga predominanti, b’livelli komparabbli
għal dawk misjuba f’ċerti każijiet ta’ mewt ikkawżat
mill-konsum tal-amfetammina. 
(6)                   
L-4-metilamfetammina instabet fi 15-il Stat Membru,
filwaqt li Stat Membru wieħed irrapporta il-manifattura tas-sustanza
fit-territorju tiegħu. Prevalenza speċifika
għall-4-metilamfetammina hija diffiċli li tiġi stmata. Ma hemm
l-ebda informazzjoni dwar domanda speċifika għas-sustanza minn gruppi
ta’ utenti. Mhix ikkummerċjalizzata fis-suq permezz ta’ ħwienet fuq
l-internet.
(7)                   
L-informazzjoni disponibbli tissuġġerixxi
li hija prodotta u mqassma mill-istess gruppi kriminali organizzati li huma
involuti fil-manifattura u t-traffikar tad-droga kkontrollata l-amfetammina. 
(8)                   
L-4-metilamfetammina ma għandha l-ebda valur
jew użu mediku magħruf, stabbilit jew rikonoxxut fl-Unjoni Ewropea u
ma hemm l-ebda awtorizzazzjoni għall-kummerċjalizzazzjoni
tas-sustanza fl-Unjoni. Minbarra l-użu tagħha bħala standard analitiku
ta’ referenza u fir-riċerka xjentifika, ma hemm l-ebda indikazzjoni li
tista’ tintuża għal xi skopijiet leġittimi oħra.
(9)                   
L-4-metilamfetammina attwalment mhix għaddejja
minn l-ebda proċess ta’ valutazzjoni u ma għaddiet mill-ebda
proċess ta’ valutazzjoni mis-sistema tan-Nazzjonijiet Uniti. Tmien Stati
Membru jikkontrollaw is-sustanza skont il-leġiżlazzjoni dwar
il-kontroll tad-droga bis-saħħa tal-obbligi tagħhom skont
il-Konvenzjoni tan-Nazzjonijiet Uniti dwar Sustanzi Psikotropiċi tal-1971.
Żewġ Stati Membri oħrajn japplikaw id-definizzjoni ġenerika
fil-leġiżlazzjoni nazzjonali tagħhom għall-prodott filwaqt
li Stat Membru wieħed jikkontrollaha skont il-leġiżlazzjoni
tiegħu tal-mediċini. 
(10)               
Għalkemm ir-Rapport tal-Valutazzjoni
tar-Riskju jiżvela li evidenza xjentifika limitata hija disponibbli dwar
il-karatteristiċi u r-riskji tal-4-metilamfetammina u jiġbed
l-attenzjoni li huma meħtieġa aktar studji dwar ir-riskji
ġenerali għas-saħħa u dawk soċjali assoċjati
mas-sustanza, l-evidenza disponibbli tipprovdi biżżejjed
raġunijiet biex jesponu s-sustanza għall-miżuri ta’ kontroll
madwar l-Unjoni. Dan huwa minħabba r-riskji għas-saħħa li
s-sustanza tippreżenta, kif dokumentat fl-iskoperta tagħha f’diversi
fatalitajiet, speċjalment meta użata flimkien ma’ sustanzi oħra,
minħabba x-xebħ qawwi tagħha fid-dehra u l-effetti
mal-amfetammina u l-fatt li l-utenti jistgħu bla ma jafu jikkunsmaw din
is-sustanza. Dawn ir-riskji kif ukoll il-valur mediku jew l-użu limitat
tal-4-metilamfetammina, jiġġustifikaw deċiżjoni biex din
tkun soġġetta għall-miżuri ta’ kontroll fl-Unjoni. 
(11)               
Minħabba li għaxar Stati Membri diġà
jikkontrollaw l-4-metilamfetammina, il-fatt li titqiegħed taħt
kontroll fl-Unjoni jista’ jgħin biex jiġu evitati problemi ta’
infurzar transkonfinali tal-liġi kif ukoll problemi ta’ kooperazzjoni
ġudizzjarja, 
(12)               
Il-miżuri ta’ kontroll fl-Unjoni kollha
jistgħu jgħinu fil-prevenzjoni tal-4-metilamfetammina li
tiżviluppa bħala alternattiva għall-amfetammina fis-swieq
tad-drogi illeċiti, 
ADOTTA DIN
ID-DEĊIŻJONI: 
Artikolu 1
Is-sustanza psikoattiva ġdida l-4-metilamfetammina
hija hawnhekk sottomessa għal miżuri ta’ kontroll.
Artikolu 2
L-Istati Membri għandhom jieħdu
l-miżuri meħtieġa, skont il-liġi nazzjonali tagħhom, u
mhux aktar tard minn sena mid-data meta din id-Deċiżjoni hija
ppubblikata, biex jissottomettu l-4-metilamfetammina għal miżuri ta’
kontroll u pieni kriminali kif previst fil-leġiżlazzjoni tagħhom
permezz tal-obbligi tagħhom skont il-Konvenzjoni tan-Nazzjonijiet Uniti
tal-1971 dwar is-Sustanzi Psikotropiċi.
Artikolu 3
Din id-Deċiżjoni għandha
tidħol fis-seħħ l-għada tal-jum tal-pubblikazzjoni
tagħha f’Il-Ġurnal Uffiċjali tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 127, 20.5.2005, p. 32.
[2]               ĠU L 127, 20.5.2005, p. 32.